Embuyaga n’Enjuba byali bikaayana nga buli kimu kigamba nti kye kisinga kinnaakyo amaanyi. Biba bikyakaayana, Embuyaga n’egamba enjuba nti, “Naawe okimanyi nti nze nkusinga amaanyi! Nze gw’olaba nsobola okukunta ne nsigulayo emiti mu ttaka ne gigwa. Era nnina n’amaanyi agasobola okusuula amayumba g’abantu!” Enjuba ate yo n’egamba Embuyaga nti, “Wadde nga weetenda amaanyi naye ate nze nkusingako ku maanyi! Okumanya nnina amaanyi nsobola okuteeka ebbugumu eringi ennyo mu ttaka ne lituuka n’okufumba eggi ebbisi ne liggya. Embuyaga n’Enjuba byakaayana okumala ekiseera ku ani asinga amaanyi. Oluvannyuma ennyo, waliwo omuntu eyali atambula amakubo ge n’asemberera bano abaali bakaayana okulaba asinga munne amaanyi. Embuyaga bwe yalaba omuntu, n’eraba ng’efunye omukisa okulaga enjuba amaanyi gaayo we gakoma. Awo we yagambira nti, “Ekiseera kituuse nkukakase nti nze nkusinga amaanyi. Kino ŋŋenda kukikukakasiza ku muntu oyo atambula mu kkubo. Ŋŋenda kumufuuwa nkakase nti yeeyambulako ekkooti ye eyo gy’ayambadde.” Embuyaga yafuuwa omusajja atambula n’amaanyi gaayo gonna. Wabula, buli lwe yeeyongeranga okumufuuwa nga naye ayongera okusiba ekkooti ye amapeesa. Mu luvannyuma embuyaga yalaba omusajja teyeeyambula kkooti ye olwo n’erekera awo okumufuuwa. Enjuba yasekerera Embuyaga n’egamba nti, kati leka nze ngezeeko. Enjuba yatandika okwaka mpolampola nga bw’eyokya omusajja. Mu kusooka, omusajja yali tafa ku kasana kano akaali kaaka. Wabula oluvannyuma lw’ekiseera, yatandika okuwulira akabugumu. Yasumulula amapeesa g’ekkooti ye era n’asika empewo mu nnyindo ye ng’agizza munda. Enjuba yatandika okweyongera okwaka era akasana ne kagenda nga keeyongerako okwokya. Ng’akasana ka mwokyedde ebbanga, omutambuze yatandika okutuuyana. Yeeyambulamu ekkooti ye era n’agissa wansi ku ttaka. Embuyaga n’Enjuba byombi byatunulaganako. Embuyaga yali ekyali awo ng’ewulira ennaku olw’okuwangulwa Enjuba. Enjuba yo yali emwenya bumwenya kubanga ye yali ereetedde omusajja okweyambulako ekkooti ye. Enjuba yagamba Embuyaga nti, “Olabye? Okukozesa amaanyi si kwe kuwangula. Bw’okozesa obukkakkamu, osobola okuwangula ebintu bingi okusinga okukozesa obukambwe.” Ekyokuyiga mu lugero: Bwe tuba twagala okuwangula mu bye tukola, tetulina kubikola nga tupapa. Tulina okubikola nga tukkakkanye okusobola okukola omulimu omulungi.